作者:方君遇
標題:風流子
內容:春被雨禁持。傷心事、彷彿去年時。記芳徑暮歸，褪妝微醉，暗幃先寢，聞笑佯痴。回首別離容易過，楊柳又依依。紅燭怨歌，鬢花零落，青綾牽夢，屏影參差。桃源今何在，劉郎去，應念瘦損香肌。誤約夜闌，從前怪我都疑。但怕收殘淚，對人徐語，指彈新恨，推戶潛窺。還是懨懨病也，無計憐伊。